**Chránená krajinná oblasť Lužické hory** (čes. Chráněná krajinná oblast Lužické hory) bola vyhlásená v roku 1976. Na rozlohe 267 km² chráni rozmanité krajiny pieskovcových skalných miest a znelcových, trachytových a čadičových kužeľov.
Tieto význačné geomorfologické útvary sú sprevádzané zvyškami prirodzených lesných porastov vo vrcholových partiách (buk, jedľa, javor, brest a dúbrava), vlhkými horskými a podhorskými lúkami s výskytom vzácnych druhov rastlín a nivy potokov. Na území CHKO bolo v roku 2011 celkovo 19 maloplošných chránených území.

Rozsah oblasti
--------------

Územie CHKO Lužické hory okrem vlastných Lužických hôr zasahuje tiež do okolitých geomorfologických jednotiek Ještědsko-kozákovský hřbet, Ralská pahorkatina a České středohoří. CHKO Lužické hory susedí s Národným parkom České Švajčiarsko, CHKO České stredohorie a CHKO Labské pieskovce.

Z nemeckej strany nadväzujú na Lužické hory Zittauer Gebirge obdobného charakteru, prírodného aj kultúrneho vývoja, ktoré sa líšia len pomenovaním a štátnou hranicou.

Založenie a sídlo CHKO
----------------------

Správa CHKO v Jablonnom v Podještědí, rok 2011
### Predchádzajúce obdobie

V roku 1956 bol schválený zákon číslo 40/1956 Zb. ktorý nariadil založenie odborných pracovísk, zameraných na štátnu ochranu prírody. Vo vtedajšom Libereckom kraji ako ochranu pamiatok, tak prírody zaisťoval Vlastivedný ústav so sídlom v Liberci. Po prijatí citovaného zákona na území Úsťanského kraja bola úloha zverená samostatnému referátu Krajského národného výboru v Ústí nad Labem. Rada KNV zriadila v roku 1958 krajské stredisko pamiatkovej starostlivosti a ochrany prírody. Po vzniku Severočeského kraja k 1. júlu 1960 bol zriadený samostatný referát, podriadený odboru kultúry KNV. Toto stredisko pripravilo návrhy na zriadenie niekoľkých CHKO na území kraja, vrátane CHKO Lužické hory.

### Vlastná existencia

CHKO Lužické hory bola založená 19. marca 1976 výnosom Ministerstva kultúry č.j. 6.927/76. Pri založení mala na starosti územie v rozsahu 265 km² v okresoch Děčín, Česká Lípa, v malom rozsahu aj v okrese Liberec. Vo svojej starostlivosti mala 5 štátnych prírodných rezervácií (SPR), 1 chránené nálezisko (CHN) a 3 chránené prírodné výtvory (CHPV). Prvým sídlom správy CHKO bol v roku 1976 Děčín, od 1. januára 1979 bolo centrum v Jablonnom.

Po zrušení krajských národných výborov a ich stredísk boli správy všetkých CHKO 1. januára 1991 odovzdané pod Český ústav ochrany prírody v Prahe, riadenej Ministerstvom kultúry. Čoskoro potom vzniklo Ministerstvo životného prostredia Českej republiky, ktoré všetkých 23 správ CHKO v Česku začlenilo do samostatného útvaru. V marci 1995 minister zrušil Český ústav ochrany prírody a zriadil dve nové organizácie - Agentúru ochrany prírody a krajiny ČR a Správu chránených krajinných oblastí. Obe organizácie mali sídlo v Prahe, po Česku majú detašované pracoviská.

Svoje sídlo Správa CHKO Lužické hory musela v roku 1991 opustiť (výpoveď nového majiteľa objektu) a presťahovala sa v októbri do budovy Mestského úradu v Novom Bore na námestí Mieru. Vtedy mala 8 pracovníkov. Čoskoro sa ukázali nové priestory ako nedostatočné, pretože sa prisťahovali do budovy ďalšie organizácie.

### Maloplošné chránené územia

V čase svojho založenia (rok 1976) mala CHKO tieto chránené lokality:

* Štátna prírodná rezervácia (SPR) - Vápenka, Studený vrch, Klíč a Jezevčí vrch
* Chránené nálezisko (CHN) - Kytlice
* Chránený prírodný výtvor (CHPV) - Pustý zámek, Naděje a Bílé kameny

Po prijatí ďalších zákonov boli lokality preregistrované do iných kategórií (NPR, IPA, PR a PP) a časom ich počet vzrástol.

Súčasný stav
------------

Správa CHKO sa presídlila na adresu Školská 12, 471 25 Jablonné v Podještědí. Mestečko Jablonné je teraz v okrese Liberec. Počet maloplošných chránených území koncom roka 2011 dosiahol 19, plus jednu lokalitu (IPA Čertova stena) spravuje CHKO mimo plochu *svojho* územia.

### Národná prírodná rezervácia - NPR

* Jezevčí vrch, okres Česká Lípa

### Národná prírodná pamiatka - IPA

* Zlatý vrch, okres Děčín
* Čertova zeď, okres Liberec

### Prírodná rezervácia - PR

* Vápenka, okres Děčín
* Marschnerova louka, okres Děčín
* Studený vrch, okres Děčín
* Klíč, okres Česká Lípa
* Spravedlnost, okres Děčín
* Luž, okres Česká Lípa

Letecký pohľad na znelcovú horu Klíč, (prírodná rezervácia)
### Prírodné pamiatky - PP

* Louka u Brodských, okres Děčín
* Líska, okres Děčín
* Noldenteich, okres Děčín
* Pustý zámek, okres Česká Lípa
* Kytlice, okres Děčín
* Brazilka, okres Česká Lípa
* Ledová jeskyně Naděje, okres Česká Lípa
* Rašeliniště Mařeničky, okres Česká Lípa
* Bílé kameny, okres Liberec
* U rozmoklé žáby, hranice okresov Česká Lípa a Liberec

Prírodná pamiatka Bílé kameny (tiež Sloní kameny)
#### Pripravené

* Klučky, okres Česká Lípa, žiadosť podaná

### Náučné chodníky

* Mezinárodní naučná stezka Lužické a Žitavské hory - začína v blízkosti spojovacej cesty medzi Jablonným v Podještědí a Chrastavou vo východnej časti hôr a má 27 zastavení. Panely s informáciami sú venované Lužickým a nadväzujúcim Žitavským horám, geológii a prírode.
* Naučná stezka Okolím Studence
* Brazilka pri rovnomennej prírodnej pamiatke
* Lesnická naučná stezka Sokol
* Köglerova naučná stezka, najstaršia v Česku
* Hornická naučná stezka Údolí Milířky
* Naučná stezka Jánské kameny

Referencie
----------

1. ↑   *Archivovaná kópia* [online]. [Cit. 2016-04-06]. Dostupné online. Archivované 2007-03-01 z originálu.
2. ↑  MODRÝ, Martin; SÝKOROVÁ, Jarmila. *Maloplošná chráněná území Libereckého kraje*. Liberec : Liberecký kraj, referát ŽP a zemědělství, 2004. S. 33.
3. ↑  KUNCOVÁ, Jaromíra. *CHKO Lužické hory dvacetiletá*. [s.l.] : [s.n.], 1996. Kapitola Bezděz, vlastivědný sborník Českolipska, s. 8.
4. ↑  AUTORSKÝ KOLEKTIV. *Chráněná území v České republice*. Praha : Informatorium, 1991. ISBN 80-85368-13-7. Kapitola CHKO Lužické hory, s. 67-69.
5. ↑  Bezděz 1996, str. 13
6. ↑  HOLEČEK, Milan. *Lužické hory*. Praha : Olympia, 2004. ISBN 80-7033-832-6. Kapitola Naučné stezky, s. 58.

Externé odkazy
--------------

* Správa CHKO Lužické hory Archivované 2007-03-01 na Wayback Machine

Zdroj
-----

* *Tento článok je čiastočný alebo úplný preklad článku Chráněná krajinná oblast Lužické hory na českej Wikipédii.*

Súradnice: 50°50′18″S 14°36′19″V﻿ / ﻿50,838333°S 14,605278°V﻿ / 50.838333; 14.605278

| * z
* d
* u
Chránené krajinné oblasti v Česku |
| --- |
| 
* Beskydy
* Bílé Karpaty
* Blaník
* Blanský les
* Brdy
* Broumovsko
* České středohoří
* Český kras
* Český les
* Český ráj
* Jeseníky
* Jizerské hory
* Kokořínsko – Máchův kraj
* Křivoklátsko
* Labské pískovce
* Litovelské Pomoraví
* Lužické hory
* Moravský kras
* Orlické hory
* Pálava
* Poodří
* Slavkovský les
* Šumava
* Třeboňsko
* Žďárské vrchy
* Železné hory

 |